
41. ROČNÍK TURČIANSKYCH SLÁVNOSTI FOLKLÓRU

Turčianske kultúrne stredisko v Martine Vás srdečne pozýva na 41. ročník Turčianskych slávností folklóru. V areáli Múzea slovenskej dediny v Martine, dýchajúcom tradíciami, sme pre Vás pripravili bohatý program hudobných, speváckych a tanečných vystúpení. Okrem regionálnych umelcov sa vám predstavia zaujímaví hostia z celého Žilinského kraja.

HLAVNÝ PROGRAM
Pestrý hlavný program 41. ROČNÍKA TURČIANSKYCH SLÁVNOSTÍ FOLKLÓRU začína v sobotu 7. júna 2025 o 13:30 hod. slávnostným otvorením na hlavnom pódiu.
O 14.00 hod. začína detský program „ZAHRAJME SA, VESEĽME SA...“, v ktorom uvidíme  hry detí na priedomí, za humnami, či na lúke pri pasení. No uvidíme aj to, ako deti pomáhali pri stavbe humna i to, ako sa  priúčali  tanečným zručnostiam. Ako  hudobný sprievod pri hrách najprv využívali jednoduché rytmické nástroje, neskôr si vytvorili muziku. 
Krásu prevažne turčianskeho folklóru nám v podobe hier, tancov, spevu a hudby prinesú DaMFS  Kalužiar z Vrútok, DFS Lúčik z Turčianskych Teplíc, DFS Malý Lysec z Belej-Dulíc a DFS Turiec z Martina. Obrázok sveta turčianskych detí doplní hosť programu Detský folklórny súbor Pramienok z Liptovského Mikuláša. Vďaka nemu budeme mať možnosť nazrieť do rázovitého regiónu Liptov. 
O 15.45 hod. sa dedinské folklórne skupiny z Turca predstavia v programe „NAJPRV ROB, POTOM HOP!“. Tohtoročný program dedinských folklórnych skupín je sprítomnením už temer zaniknutých činností z bežného života obyvateľov nášho regiónu. 
V programe účinkujú: FSk Hrádok, FSk Prameň Dubové, FSk Tiešňavan, ĽH Drienča, FSk Podhradie, ĽH Podhradská muzika, FSk Sklabiňa a FSk Šútovo
O 17:30 hod. vstúpi na javisko Turčianskych slávnosti folklóru hlavný hosť TSF, Folklórny súbor Váh z Liptovského Mikuláša, s programom „Z LIPTOVSKÝCH CHOTÁROV“, v ktorom nám predstavia zlomok obrazu tradičnej spevnej, hudobnej i tanečnej kultúry troch liptovských chotárov dolného, stredného a horného Liptova. 
Hlavný program vyvrcholí galaprogramom o 18:45 hod., z názvom „(zlo)ZVYK“, ktorý je zostavený z vystúpení domácich i hosťujúcich kolektívov a sólistov. Tohtoročný galaprogram nám pootvorí dvere do čias a hriechov dávno minulých. Človek sa narodí na tento svet, rastie, múdrie, dospieva a do života mu vstupuje množstvo zvykov. Tie sa nenápadne v jeho živote zakorenia a nevie si bez nich predstaviť svoju existenciu. A v istom okamihu sa zastaví a zistí, že ani nevie kedy a ako sa stali z týchto zvykov – zlozvyky. 
Hosťom galaprogramu je Klub autentického folklóru Hojana zo Žiliny, ktorý sa nám predstaví s programom „AQUA VITAE“. Hlavnou programovou myšlienkou je alkoholizmus, „Živá voda - aqua vitae“ bola smutnou súčasťou života Kysučanov, sprevádzala ich pri každodenných činnostiach. Chudobu utápali v alkohole, ktorý bol jednou z jej príčin. V programe KAF Hojana predstaví starosvetské tance a piesne z čadčianskych kopaníc.
V programe účinkujú: Jaroslav Chalupka, FS Lysec, Jozef Dudka, FSk Kamarátky, Milan Roob, DFS Turiec, DĽH Turiec, FS Malý Lysec, FS Turiec,  FSk Tiešňavan, FSk Podhradie, KAF Hojana, Žilina

SPRIEVODNÝ PROGRAM
Bohatý hlavný program už tradične dopĺňajú rozmanité sprievodné podujatia, ktoré začínajú o 10:00 hod. slávnostným otvorením JARMOKU TRADIČNÝCH REMESIEL za doprovodu terchovskej ľudovej hudby Muzika spod Jánošíka. Tradične sme pre Vás pripravili podujatie „DNES TOVARIŠ, ZAJTRA MAJSTER. Tovariši návštevníkov zoznámia s tradičnými postupmi a technikami ľudovej výroby prenesenými do súčasných školských osnov, akými sú umelecké kováčstvo, zlatníctvo a kovorytectvo, alebo predvedú zhotovenie drevenej hračky, či paličkovej čipky. Okrem tovarišov sa tento rok na podujatí predstavia aj majstri ľudových remesiel, ktorí návštevníkom predstavia dnes už mnohokrát zabudnuté remeslá, akými sú hrnčiarstvo, drotárstvo, korytárstvo a tkanie vzorovaného popruhu na stolových krosienkach. spojené s ukážkami tradičnej výroby v prácach študentov.
V usadlosti Vyšný Kubín sa odohrajú dve výnimočne vystúpenia. O 11:15 hod. nám Folklórna skupina Prameň Dubové predstaví ukážky svadobných zvykov v programe „SVADBA NA DUBOVOM“ a o 12:00 hod. nám Folklórny súbor Lysec v programe „ZEMIANSKY DVOR“  predvedie kroje a tance turčianskych zemanov.
Obohatením sprievodného podujatia je výstava ľudového odevu z regiónu Turiec s názvom „NÁŠ TURČIANSKY KROJ“, ktorú pre Vás pripravila Šatnica Matice slovenskej v Martine. Výstavu nájdete v priestoroch Vozárne z Moškovca, kde sa bude nachádzať aj výstava prác z výtvarnej súťaže „TURIEC MAĽOVANÝ“ .
O 10:30 hod. sa môžete tešiť na tanečnú školu pre celú rodinu s manželmi Havlínovcami a DFS Turiec. Najmladší návštevníci sa môžu tešiť na dielničky „NA SLÁVNOSTIACH TVORIVO“.
O 12:30 Vás pozývame do Vozárne na prednášku o spracovaní vlny „VLNA NA ÚŽITOK“ s lektorkou Babetou Dzimkovou. Na prednáške sa dozviete, o postupoch pri spracovaní surovej vlny, o jej vlastnostiach, o vlne ako udržateľnom a zdravom materiáli. Vyskúšate si prácu zo surovou ale aj spracovanou vlnou, či produktov z nej. 
Milovníci fotografovania sa môžu zapojiť do prebiehajúcej fotovýzvy „Slávnosti spoza objektívu“. Kurátorský výber fotografií bude vystavený od júla do októbra na pešej zóne v Martine.
Každoročným hlavným organizátorom podujatia je Turčianske kultúrne stredisko v Martine v zriaďovateľskej pôsobnosti Žilinského samosprávneho kraja. Spoluorganizátormi sú: Slovenské národne múzeum v Martine – Múzeum slovenskej dediny, mesto Martin a Turčianske združenie pre výskum, ochranu, propagáciu a šírenie tradičnej ľudovej kultúry – TUZLUK.
Podujatie je realizované s finančnou podporou Žilinského samosprávneho kraja, miest Martin, Turčianske Teplice, Vrútky a obce Blatnica.
Ďakujeme za podporu partnerom projektu: mestu Turany, obciam Žabokreky, Turčianska Štiavnička, Sklabinský Podzámok, Valča, Podhradie, Belá-Dulice, Benice, Krpeľany, Malý Čepčín, Rakovo, Sučany, Mošovce, Bystrička, Slovany, Slovenské Pravno, Sklabiňa, Turček,  Trebostovo, Lipovec, Turčianske Kľačany, Turčiansky Peter a spoločnosti TURVOD.
Hlavní reklamní partneri: T plus T s.r.o. a JDC s.r.o. 
 Podujatie z verejných zdrojov podporil Fond na podporu umenia.
Touto cestou Vás srdečne pozývame na blížiaci sa 41. ročník Turčianskych slávností folklóru!


Mgr. art. Anna M. Mihaliková
Manažér pre záujmovú umeleckú činnosť
Metodik pre folklór a hudbu

folklor@tks.sk, www.tks.sk
tel.: +421 / 917 494 708

41. ROČNÍK TURČIANSKYCH SLÁVNOSTI FOLKLÓRU

7. júna 2025 / SOBOTA 10:00-21:00 h.
Slovenské národné múzeum v Martine
MÚZEUM SLOVENSKEJ DEDINY

HLAVNÝ PROGRAM

13:30 h
SLÁVNOSTNÉ OTVORENIE TURČIANSKYCH SLÁVNOSTÍ FOLKLÓRU

14:00 - 15:30 h
ZAHRAJME SA, VESEĽME SA...
Program detských folklórnych súborov
(autori programu: Alena Havlínová, Antonín Havlín)

Účinkujú: DaMFS Kalužiar / DFS Lúčik / DFS Malý Lysec / DFS Turiec / 
Hosť TSF - DFS Pramienok, Liptovský Mikuláš

15:45 – 17:15 h
NAJPRV ROB, POTOM HOP!
Program dedinských folklórnych skupín
(autorky programu: Monika Barabášová, Hana Zelinová)

Účinkujú: FSk Hrádok / FSk Prameň Dubové / FSk Tiešňavan / ĽH Drienča /
FSk Podhradie / ĽH Podhradská muzika / FSk Sklabiňa / FSk Šútovo 

17:30 – 18:30 h
Z LIPTOVSKÝCH CHOTÁROV
Hosť TSF - FS Váh, Liptovský Mikuláš

18:45 – 20:15 h
(ZLO)ZVYK
GALAPROGRAM
(autorka programu: Eva Dudková)

Účinkujú: Jaroslav Chalupka / FS Lysec / Jozef Dudka / FSk Kamarátky /
DFS Turiec / ĽH DFS Turiec / FS Malý Lysec / FS Turiec /
FSk Tiešňavan / FSk Podhradie / Milan Roob  
Hosť TSF - KAF Hojana, Žilina



FSk Kamarátky /
10:00 – 18:00 h
JARMOK TRADIČNÝCH REMESIEL

10:00 – 16:00 h
DNES TOVARIŠ, ZAJTRA MAJSTER
Ukážky tradičnej výroby v prácach študentov stredných škôl

10:00 – 17:00 h
SLÁVNOSTI SPOZA OBJEKTÍVU
Fotovýzva pre fotografov

10:00 – 10:30 h
TURIEC MAĽOVANÝ / Malé javisko
Vyhodnotenie výtvarnej súťaže 

10:30 – 11:00 h
TANEČNÁ ŠKOLA / Malé javisko
Škola ľudového tanca pre celú rodinu
s manželmi Havlínovcami a DFS Turiec  

11:15 – 11:45 h
SVADBA NA DUBOVOM / Usadlosť Vyšný Kubín
Ukážky svadobných zvykov z obce Dubové 
Účinkuje: FSk Prameň Dubové

12:00 – 12:30 h
ZEMIANSKY DVOR / Usadlosť Vyšný Kubín 
Ukážky krojov a tancov turčianskych zemanov
Účinkuje: FS Lysec

12:30 – 13:30 h
VLNA NA ÚŽITOK / Vozáreň
Prednáška o spracovaní vlny
Lektorka: Babeta Dzimková

10:00 – 17:00 h
NÁŠ TURČIANSKY KROJ / Vozáreň
Prezentácia ľudového odevu z regiónu Turiec

10:30 – 14:00 h
NA SLÁVNOSTIACH TVORIVO / Areál pri Vozárni
Detské tvorivé dielničky

